Steeds geen teken van Pta-troonkobra‘n Skermskoot uit die video van die kobra. Die video volg onderaan die berig. Daar is nog geen teken van die kobra van nagenoeg 2,3 m wat inwoners van ŉ woonstelblok in Pretoria op hol het nadat dié gedierte Donderdag sy kop daar uitgesteek het nie. Barry Greenshields (31), ŉ ervare slangvanger van Pretoria, het Saterdag aan Maroela Media gesê die slang is nog nie weer by die woonstelblok in Ilkleyweg in Lynnwood Glen, naby die Menlyn-winkelsentrum in die ooste van Pretoria, opgemerk nie. “Ek het nog niks weer van inwoners in die omgewing gehoor nie en die slang is steeds soek. Die video van die slang maak egter wêreldwyd opslae en selfs internasionale mediahuise het by my navrae oor die voorval gedoen,” het Greenshields gesê. Maroela Media het vroeër berig die video is geneem toe Greenshields Donderdag omstreeks 09:00 na die woonstelblok ontbied is nadat ŉ inwoner die slang in sy toiletbak opgemerk het. “Die inwoner het aanvanklik gedink dit was ŉ pofadder, maar toe ek daar aankom en die deksel oopmaak toe sien ek dit is ŉ kobra. Ek het eers nie geweet watter soort kobra dit was nie en het vir ŉ sonbril gevra, sou dit ŉ spoegkobra wees, om die slang van nader te beskou. Dit is toe dat ek sien dit is ŉ wipneuskobra ook bekend as ŉ Egiptiese kobra.” Greenshields het gesê dié slange kan tot 2,6 m lank word en hy skat die troonbesoeker was minstens 2,3 m. “Ek het my grypstok gebruik en begin om die slang uit die toiletbak te trek. Ek het ŉ lang gedeelte van die slang uitgekry, maar die agterlyf moes aan iets vasgehak of vasgeklou het, want dit wou net nie verder uitkom nie. Ek wou ook nie te hard trek of die slang vasknyp nie want ek wou dit nie seermaak nie. Ek het in ŉ stadium die greep van grypstok laat vaar en die slang het dadelik teruggetrek en in die toiletpyp verdwyn en is skoonveld.” Greenshields en ŉ kollega is later die middag terug na die drieverdieping woonstelblok waarin daar 20 eenhede is. “Hoewel dit ŉ drieverdieping gebou is, is daar slegs parkeerplekke op die grondvlak, so daar is net wooneenhede op die eerste en tweede vloer.” Hy het gesê hy en ŉ kollega het tot laataand by al die eenhede gaan aanklop en in die mense se toilette gaan soek na enige spoor van die slang. Hulle het ook alle mangate en dreine op die grondvlak deursoek, maar daar was geen spoor van die slang nie. “Daar is baie pype onder die gebou en die moontlikheid bestaan dat die slang in die dreineringstelsel verdwyn het. Ons het egter al die inwoners aangeraai om hul toiletdeksels toe te hou en mooi te kyk as hulle dit oopmaak.” Look at this amazing footage, Lynnwood Glen, Pretoria (in a block of flats…). Recorded by Reynders Venter. The snake got away and back into the 'system'. Any advice in terms of what to do now?? Posted by Alex Antonites on Thursday, November 24, 2016